দেশের মাটি পুনরুদ্ধার করেছে বাংলাদেশ? মুখ খুলল BSF

ওয়েব ডেস্ক: ভারত (India) অধিকৃত বাংলাদেশের (Bangladesh) পাঁচ কিলোমিটার এলাকা দখল নিয়েছে বিজিবি (BGB)? এই জল্পনা নিয়ে এখন শোরগোল পড়েছে দুই দেশের সীমান্তে। আসলে ঝিনাইদহ জেলার মহেশপুর উপজেলার মাটিলা সীমান্তের কোদলা নদীর প্রায় পাঁচ কিলোমিটার ভূখণ্ড নিয়ে বাংলাদেশের সীমান্তরক্ষা বাহিনী (Border Guard Bangladesh) ও ভারতের সীমান্তরক্ষা বাহিনী-র (Border Security Force) মধ্যে নতুন করে উত্তেজনা সৃষ্টি হয়েছে। বাংলাদেশ বর্ডার গার্ড দাবি করেছে, ভারতের দখলে থাকা এই ভূখণ্ড দখলমুক্ত করে তারা নিজেদের অধিকার পুনঃপ্রতিষ্ঠা করেছে। তবে বিএসএফ (BSF) বিজিবি-র এই দাবি সম্পূর্ণ অস্বীকার করেছে।

সোমবার এক সাংবাদিক বৈঠকে বিজিবি-র ৫৮ ব্যাটালিয়নের অধিনায়ক লেফটেন্যান্ট কর্নেল আজিজুস শাহিদ জানান, কোদলা নদীর পাঁচ কিলোমিটার অংশে বিজিবি সফলভাবে দখল নিয়েছে। তাঁর মতে, দীর্ঘদিন ধরে ভারতীয় সীমান্তরক্ষীদের দখলে থাকা এই অংশে বিজিবি-র পদক্ষেপে খুশি স্থানীয়রা। বিভিন্ন গণমাধ্যমে প্রকাশিত ভিডিওতে দেখা যায়, স্থানীয়রা নদীতে মাছ ধরছেন, স্নান করছেন এবং বিজিবি-র সফলতায় আনন্দ প্রকাশ করছেন।

আরও পড়ুন: আফটার শকে বিধ্বস্ত তিব্বত, মৃতের সংখ্যা ছাড়াল ১০০

বিজিবি-র দাবি নিয়ে বিএসএফ এক বিবৃতিতে নিজেদের অবস্থান স্পষ্ট করেছে। বিএসএফের দক্ষিণবঙ্গ ফ্রন্টিয়ারের ডিআইজি (জনসংযোগ) এনকে পাণ্ডে বলেন, “বিজিবি-র দাবি সম্পূর্ণ ভিত্তিহীন এবং দায়িত্বজ্ঞানহীন। ১৯৭৫ সালের সীমান্ত চুক্তি অনুযায়ী, কোদলা নদীর ওই অংশ ভারতীয় ভূখণ্ডের মধ্যে পড়ে এবং এটি বিএসএফের সুরক্ষার আওতায় রয়েছে।” তিনি আরও বলেন, “এই ধরনের ভিত্তিহীন দাবি দুই দেশের বন্ধুত্বপূর্ণ সম্পর্কের ক্ষতি করতে পারে।”

প্রসঙ্গত, কোদলা নদী মহেশপুর এলাকার কৃষি ও পরিবেশের জন্য অত্যন্ত গুরুত্বপূর্ণ। এই নদী দিয়ে প্রায় পাঁচশোর বেশি গ্রাম এবং বড়বিল, কেউরোর বিল, তিথির বিল, পুঁটিমারি বিলসহ বেশ কয়েকটি বিলের জল নিষ্কাশন হয়। ভারতের মধ্য দিয়ে উৎপন্ন হয়ে কোদলা নদী বাংলাদেশে প্রবাহিত হয়। বর্তমানে নদীর প্রস্থ ১৪০ থেকে ১৫০ ফুট।